## El DOGV publica les ajudes a agrupacions i associacions de voluntariat de protecció civil per un import de 407.500 euros

*** La línia d’ajudes destina 347.000 euros a equipament i 60.000 euros a sufragar les pòlisses d’assegurances per al personal voluntari
* La Comunitat Valenciana compta amb 158 agrupacions inscrites que podran accedir a les dos línies d’ajuda**

El *Diari Oficial de la Generalitat Valenciana* (DOGV) ha publicat les subvencions que l’Agència Valenciana de Seguretat i Resposta a les Emergències (Avsre) ha convocat per a la millora dels recursos de les agrupacions i associacions de voluntariat de protecció civil de la Comunitat Valenciana per valor de 407.566,92 euros. D’una banda, es preveu una ajuda d’un import de 347.566,92 euros per a l’adquisició de material i equipament i, d’altra, 60.000 euros perquè les agrupacions subscriguen pòlisses d’assegurances per al personal voluntari.

La quantia màxima de cada subvenció serà de 5.500 euros per a l’equipament de les associacions i agrupacions i de 600 euros per a les pòlisses d’assegurances del personal voluntari de protecció civil.

Les ajudes van destinades als ajuntaments que disposen d’agrupació de voluntariat de protecció civil i a les associacions o entitats col·laboradores en este àmbit que estiguen inscrites en el Registre dels Servicis de Voluntariat de Protecció Civil de la Comunitat Valenciana.

El termini per a la presentació de sol·licituds serà d’un mes a comptar des d’este dimecres, que ha eixit la publicació en el *Diari Oficial de la Generalitat Valenciana*. I les sol·licituds han de presentar-se telemàticament a través de la [seu electrònica de la Generalitat](http://sede.gva.es/), i cal omplir les dades que figuren en la sol·licitud, que està a la disposició de les entitats interessades en el [portal de la Generalitat](http://www.gva.es/).

La Comunitat Valenciana té 158 agrupacions i associacions, inscrites en el Registre dels Servicis de Voluntariat de Protecció Civil, que podran accedir a una o dos línies d’ajudes. D’estes, 136 són agrupacions locals de voluntaris de protecció civil (ALVPC), amb dependència orgànica de les corporacions locals; i 22 són associacions. La província que més agrupacions i associacions té és València, amb 90, seguida d’Alacant amb 57 i Castelló amb 11.

Fecha: 22/05/2024